સર્વિંગઃ આ ફૂડ વિશેની ફિલ્મ છે એટલે છોલે ભટૂરે, પરાઠા, ટમેટાંની ચટણી, લસ્સીથી લઈને રસમ, ઈધિઐય્યપમ આવ્યા કરે છે. જો કે બેસ્ટ છે રોશન કાલરાનું નવસર્જનઃ રોટ્ઝા. રોટલી-પિઝાનું કૉમ્બિનેશન. અને જે રીતે રોશન કણક બાંધી, તવી પર શુદ્ધ ઘીમાં બે ક્રિસ્પી રોટલી બનાવી એની વચ્ચે ચટાકેદાર ફિલિંગ કરી એની ઉપર ચીઝનું ગાર્નિશિંગ કરે છે એ મારા જેવા પ્રેક્ષકનાં મોંમાં પાણી લાવી દે છે. બલકે આ કદાચ સૈફની કારકિર્દીની બહેતરીન ફિલ્મ છે એમ કહેવું અતિશયોક્તિ નહીં ગણાય. એ જે રીતે વાનગીઓ, તાજાં શાકભાજીની સોડમ લે છે, કુશળ રસોઈયાની અદાથી હાથમાં નાઈફ ઝાલે છે, ધાબા ટાઈપ રેસ્ટોરાંમાં ટમેટાંની ચટણી બનાવે છે, સ્વાદિષ્ટ પાસ્તા બનાવી નજાકતથી એને બાઉલમાં સર્વ કરે છે, આ બધું એણે ઝાઝા પ્રયાસ વિના, સહજતાથી કર્યું છે. સાથી કલાકારો (પદમપ્રિયા જાનકીરામન, સ્વર કાંબળે, ચંદન રૉય સાન્યાલ, બિજ્જુની નાની ભૂમિકામાં મિલિંદ સોમણ, વગેરે) પણ સરસ.